Source: http://docplayer.sk/188634769-Judikat%C3%BAra-es%C4%BEp-t%C3%BDkaj%C3%BAca-sa-v%C3%BDkonu-pr%C3%A1va-styku-rodi%C4%8Da-s-malolet%C3%BDm.html
Timestamp: 2020-07-12 12:01:55+00:00

Document:
Judikatúra ESĽP týkajúca sa výkonu práva styku rodiča s maloletým - PDF Stiahnutie zdarma
Judikatúra ESĽP týkajúca sa výkonu práva styku rodiča s maloletým
Download "Judikatúra ESĽP týkajúca sa výkonu práva styku rodiča s maloletým"
1 Judikatúra ESĽP týkajúca sa výkonu práva styku rodiča s JUDr. Marica Pirošíková, zástupkyňa vlády SR pred ESĽP Z článku 8 Dohovoru vyplýva pre vnútroštátne orgány pozitívny záväzok konať tak, aby umožnili rozvoj preukázaného a existujúceho rodinného puta. Mali by prijať všetky vhodné opatrenia, ktoré od nich možno vzhľadom na okolnosti toho ktorého prípadu rozumne očakávať za účelom umožnenia styku rodiča s dieťaťom (napr. Nuutinen proti Fínsku, rozsudok z 27. júna 2000, ods. 128) Povinnosť štátnych orgánov prijať také opatrenia, ktoré umožnia kontakt rodiča s dieťaťom, ktorí nežijú spoločne, však nie je absolútna a porozumenie a spolupráca všetkých zúčastnených osôb predstavujú dôležitý faktor. Štátne orgány síce majú vyvíjať snahu, aby tejto spolupráci napomohli, ale ich povinnosť použiť donucovacie prostriedky nemôže byť neobmedzená; musia brať ohľad na záujmy, práva a slobody dotknutých osôb a osobitne na najlepší záujem dieťaťa a jeho práva, ktoré mu priznáva článok 8 Dohovoru. Najlepší záujem dieťaťa môže v závislosti na svojej povahe a závažnosti prevážiť nad záujmom rodiča (Voleský proti Českej republike, rozsudok z , ods. 118, Pedovič proti Českej republike, rozsudok z 18. júla 2006, ods. 109). 1
2 Vnútroštátne orgány nie sú zodpovedné za výsledok. ESĽP uznal, že štátne orgány nie sú všemocné, najmä ak sa stretávajú s rodičmi, ktorí nie sú schopní prekonať svoju nevraživosť a nedbajú na záujmy vlastného dieťaťa (napr. Pedovič proti Českej republike, rozsudok z 18. júla 2006, ods. 115). Skutočnosť, že rodičia nespolupracujú však nezbavuje vnútroštátne orgány povinnosti prijať všetky nevyhnutné a vhodné opatrenia (stretnutia u psychológa, asistovaný styk v špecializovanom zariadení a pod.) na to, aby boli udržané rodinné putá (napr. Reslová proti Českej republike, rozsudok z 18.júla2006,ods.56) ESĽP opakovane konštatoval, že článok 8 v žiadnom prípade neoprávňuje rodiča, aby žiadal prijatie takých opatrení, ktoré by poškodzovali zdravie a rozvoj dieťaťa(napr. Fiala proti Českej republike, rozsudok z 18. júla 2006, ods. 96). Použitie donucovacích opatrení za účelom výkonu práva styku je v tejto oblasti nežiaduce. Bude odôvodnené iba v prípade zjavne nezákonného konania rodiča, s ktorým dieťa žije t.j. ak rodič aktívne bráni styku druhého rodiča s dieťaťom (napr. Zavřel proti Českej republike, rozsudok z 18. januára 2007, ods. 52). Ak dieťa vyslovene styk odmieta (napr. v prípadoch, ak je odmietanie rodiča dieťaťom zapríčinené správaním tohto rodiča) je podľa ESĽP použitie donucovacích opatrení kontraproduktívne, a to práve z dôvodu, že môže mať za následok degradáciu vzťahov medzi dieťaťom a neempatickým rodičom (napr. Kapr proti Českej republike, rozhodnutie z 28. marca 2006). 2
3 Voleský proti Českej republike(rozsudok z 29. júna 2004) ESĽP rozhodol, že došlo k porušeniu práva sťažovateľa na prejednanie veci v primeranej lehote podľa článku 6 ods. 1 Dohovoru a že právo sťažovateľa na rešpektovanie rodinného života zaručené článkom 8 Dohovoru porušené nebolo. Sťažovateľ tvrdil, že k porušeniu tohto práva malo dôjsť v dôsledku dĺžky súdneho konania týkajúceho sa výkonu rodičovských práv a povinností a tým, že štátne orgány nepresadzovali výkon sťažovateľovho práva na styk s neplnoletým synom. Pokiaľ ide o článok 8 Dohovoru, ESĽP sťažnosť skúmal z hľadiska sťažovateľovho práva na výkon rodičovskej zodpovednosti a na styk so synom. ESĽP konštatoval, že povinnosť štátu umožniť nadviazať vzťahy medzi dieťaťom a rodičom, s ktorým dieťa nežije, nie je absolútna, pretože to môže vyžadovať čas a prípravu. Štátne orgány musia nájsť rovnováhu medzi právami dotknutých osôb a predovšetkým zohľadniť najlepší záujem dieťaťa. ESĽP skúmal, či vnútroštátne orgány prijali všetky opatrenia, ktoré od nich bolo možné v danom prípade rozumne očakávať. V posudzovanom prípade poukázal na sledovanie dieťaťa psychologičkou, pokus o rodinnú terapiu, znalecké posudky týkajúce sa výchovných schopností rodičov a na to, že voči matke boli použité všetky opatrenia, ktoré zákon povoľoval. Jej trestné stíhanie bolo zastavené, pretože násilné presadzovanie styku by poškodzovalo dieťa. Podľa znaleckého posudku predloženého vládou sťažovateľ nedokázal nadviazať kontakt s dieťaťom a nesprával sa v súlade s odporúčaniami psychológa. ESĽP preto dospel k záveru, že vnútroštátne orgány v danom prípade splnili svoje pozitívne povinnosti a preto nedošlo k porušeniu článku 8 Dohovoru. 3
4 Kapr proti Českej republike(rozhodnutie z 28. marca 2006) Sťažovateľ mal podľa rozsudku okresného súdu právo stýkať sa s dcérou každý druhý víkend a počas školských prázdnin. Podal desiatky návrhov na výkon tohto rozsudku tvrdiac, že styk sa nerealizuje, pretože matka tomu bráni a dcéra s ním odmieta tráviť určený čas v jeho domácnosti, v ktorej žil so súčasnou manželkou. Sťažovateľ okrem iného namietal podľa článku 8 Dohovoru, že vnútroštátne orgány boli nečinné, jeho návrhy na výkon rozsudku neboli realizované a teda nebol rešpektovaný jeho rodinný život. ESĽP konštatoval, že povinnosť štátu prijať vhodné opatrenia k naviazaniu styku medzi rodičom a dieťaťom nie je absolútna, pretože štátne orgány musia brať ohľad na záujmy, práva a slobody dotknutých osôb a predovšetkým na najlepší záujem dieťaťa a jeho práva podľa článku 8 Dohovoru. ESĽP poukázal na skutočnosť, že sťažovateľ mal možnosť sa s dcérou stýkať, avšak trávil s ňou iba hodinu alebo dve, pretože dcéra s ním odmietala odísť do jeho domácnosti, na čom on trval. Ďalej poukázal na zastavenie konania začatého okresným súdom bez návrhu, pretože žiadny z rodičov nenavrhol novú úpravu styku a neskoršie schválenie dohody, ku ktorej rodičia dospeli v priebehu nového konania začatého bez návrhu, podľa ktorej mal sťažovateľ právo na styk každú nepárnu sobotu v mesiaci. Sťažovateľ ESĽP neinformoval, že by mal problémy s realizáciou takto určeného práva na styk s dcérou. Podľa názoru ESĽP dcéra odmietala tráviť čas v domácnosti svojho otca z dôvodu napätia, ktoré bolo medzi ňou a jeho súčasnou manželkou. Vnútroštátny súd pri zamietaní návrhov sťažovateľa na výkon rozhodnutia konštatoval, že vzhľadom na vek dcéry je potrebné brať do úvahy jej prianie a že matke nemožno vytýkať, že by otcovi bránila v styku. ESĽP sa stotožnil s námietkou vlády, že sťažovateľ nepreukázal empatický prístup k potrebám a želaniam svojej neplnoletej dcéry. ESĽP dospel k záveru, že vnútroštátne orgány vynaložili dostatočné úsilie, aby bolo práva sťažovateľa rešpektované a túto časť sťažnosti odmietol ako zjavne nepodloženú. 4
5 Pedovič proti Českej republike(rozsudok z 18. júla 2006) ESĽP rozhodol, že došlo k porušeniu článku 6 ods. 1 Dohovoru dĺžkou konania o výživnom, a že nedošlo k porušeniu práva sťažovateľa na rešpektovanie rodinného života podľa článku 8 Dohovoru. Pokiaľ ide o článok 8 Dohovoru, ESĽP poukázal na snahu vnútroštátnych orgánov vytvoriť podmienky k uskutočneniu styku sťažovateľa so synom. Vzal do úvahy, že sťažovateľ neocenil pomoc ponúkanú opatrovníkom a špecializovaným strediskom po tom, ako bola u dieťaťa zistená posttraumatická stresová porucha, že bránil vyhotoveniu znaleckého posudku potrebného pre rozhodnutie o práve styku, že nedostatok súčinnosti z jeho strany prispel k sťaženiu rozhodovania súdov a že príčiny narušeného vzťahu medzi ním a dieťaťom možno vidieť v jeho nevhodnom správaní. ESĽP sa priklonil k názoru, že výkon rozhodnutia odňatím dieťaťa by bol za týchto okolností v rozpore s najlepším záujmom dieťaťa. Konštatoval, že súdy prijali všetky opatrenia, ktoré od nich bolo možné rozumne očakávať. Pripomenul, že pozitívne povinnosti štátu podľa článku 8 Dohovoru nespočívajú v povinnosti dosiahnuť určitý výsledok, ale vynaložiť k tomu prostriedky. Dospel k záveru, že nedošlo k porušeniu článku 8 Dohovoru. Fiala proti Českej republike(rozsudok z 18. júla 2006) ESĽProzhodol,žedošlokporušeniu článkov6ods.1,8a13 Dohovoru. Pokiaľ ide o článok 8 Dohovoru, ESĽP poukázal na skutočnosť, že sťažovateľovi bol znemožnený výkon jeho práva na styk, ktoré bolo upravené predbežným opatrením a preto žiadal o pomoc súdne orgány, aby zabezpečili splnenie tohto rozhodnutia. Vnútroštátny súd však na návrhy sťažovateľa na výkon rozhodnutia nereagoval a tieto návrhy zostali bez odozvy aj po tom, ako bola vec pridelená inému sudcovi. Toto pochybenie sa ESĽP javilo o to závažnejšie, že s ohľadom na vek detí (13 a 10 rokov) a na narušené rodinné zázemie malo plynutie času nepriaznivý dopad na možnosť sťažovateľa nadviazať vzťah so synmi. 5
6 Napriek tomu, že v tom čase znalci zastávali názor, že sťažovateľ je schopný vykonávať svoje rodičovské práva, a že kontakt s ním je nevyhnutný pre zdravý vývoj detí, vnútroštátny súd namiesto toho, aby uskutočnil výkon rozhodnutia, vyslovil zákaz styku sťažovateľa s deťmi (z dôvodu, že deti sa v jeho prítomnosti cítili ohrozené, nechceli sa s ním stretávať a potrebujú kľud, tento rozsudok bol odvolacím súdom zrušený). ESĽP konštatoval, že hoci donucovacie opatrenia voči deťom v tejto citlivej oblasti nie sú žiaduce, nie je možné vylúčiť uplatnenie sankcií v prípade nezákonného správania rodiča, s ktorým deti žijú. Súdy však voči matke nezakročili a nereagovali na návrhy sťažovateľa na výkon rozhodnutia. Podľa názoru ESĽP bolo agresívne správanie sťažovateľa v neskorších rokoch aspoň z časti spôsobené frustráciou z nečinnosti súdov. ESĽP však nespochybňoval rozhodnutie súdov z neskoršieho obdobia o zákaze styku, avšak poznamenal, že dôvody uvedené v týchto rozhodnutiach (najmä nevhodné až agresívne správanie sťažovateľa) nemôžu ospravedlniť absenciu opatrení, ktorými štátne orgány v predchádzajúcich rokoch mohli zabezpečiť výkon predbežného opatrenia. Preto došlo k porušeniu článku 8 Dohovoru. Zavřel proti Českej republike(rozsudok z 18. januára 2007) Sťažovateľ uzavrel s manželkou, ktorá opustila spoločnú domácnosť s neplnoletým synom, dohodu o zverení dieťaťa do výchovy matky a o jeho styku s otcom, ktorú schválil súd. Keďže matka po rozvode manželstva začala klásť prekážky realizácii styku sťažovateľa so synom, sťažovateľ podal dva krát návrh na výkon rozhodnutia a okresný súd v oboch prípadoch vyzval matku na plnenie povinností. Sťažovateľ navrhol, aby dieťa bolo zverené do jeho starostlivosti, okresný súd rozhodol, že obnovenie styku sťažovateľa so synom má prebiehať postupne a spočiatku pod dohľadom odborníkov, krajský súd rozsudok potvrdil. ESĽP konštatoval, že styk sťažovateľa so synom nebol uskutočňovaný najmä pre negatívny postoj matky. Štátne orgány však majú povinnosť urobiť všetko, čo je od nich za daných okolností rozumné očakávať, aby kontakt otca so synom umožnili. Poznamenal, že zo znaleckých posudkov vyplývalo, že výchovné schopnosti sťažovateľa boli hodnotené ako dobré, zatiaľ čo v prípade matky sa upozorňovalo na jej snahu ovplyvniť dieťa negatívnym spôsobom voči otcovi. 6
7 Aj keď vnútroštátne právo upravovalo dostatočné množstvo právnych nástrojov, prostredníctvom ktorých bolo možné pokúsiť sa zaistiť rešpektovanie práv sťažovateľa, štátne orgány tieto prostriedky nevyužívali systematicky a v dostatočnej miere. Nesplnili si teda pozitívne povinnosti vyplývajúce z článku 8 Dohovoru. ESĽP preto rozhodol, že došlo k porušeniu práva sťažovateľa na rešpektovanie rodinného života podľa článku 8 Dohovoru. Bergman proti Českej republike(rozsudok z 27. októbra 2011) ESĽP pripomenul, že pozitívne povinnosti vyplývajúce z článku 8 Dohovoru zahŕňajú nielen samotné zabezpečenie styku rodiča s dieťaťom, ale aj súbor ďalších opatrení, ktoré umožňujú dosiahnutie tohto výsledku. Úplné prerušenie styku medzi rodičom a dieťaťom je opodstatnené iba vo výnimočných prípadoch. V prípade sťažovateľa bola realizácia styku sťažovateľa s dieťaťom komplikovaná z dôvodu odmietavého postoja matky. Vnútroštátny súd styk upravil predbežným opatrením, pričom matka realizácii styku naďalej bránila. Po zrušení predbežného opatrenia zostal styk sťažovateľa jeden a pol roka neupravený, pričom následne bol vnútroštátnym súdom zakázaný. ESĽP konštatoval, že za situácie, keď matka dieťaťa sťažovateľovi v styku neustále bránila, zatiaľ čo sťažovateľove výchovné schopnosti neboli spochybnené a hlavným problémom realizácie styku bol vzájomný nepriateľský postoj rodičov, štátne orgány (s výnimkou niekoľkých výziev a pokuty matke, ktorá bola neskôr zrušená) neprijali žiadne opatrenia umožňujúce obnoviť vzťah sťažovateľa s dieťaťom. 7
8 Pritom mohli podľa príslušných ustanovení zákona o rodine a zákona o sociálnoprávnej ochrane detí rodičov napomenúť, stanoviť na výchovou maloletého dohľad alebo uložiť rodičom povinnosť využiť pomoc odborného poradenského zariadenia. V danom prípade sa však vzťah sťažovateľa s dieťaťom vyvíjal samotným plynutím času. Pokiaľ ide o rozhodnutie odvolacieho súdu o zrušení výroku o uložení pokuty matke a zrušení predbežného opatrenia upravujúceho styk, ESĽP poznamenal, že sa zakladalo na znaleckom posudku, ktorý bol vypracovaný výlučne na základe výpovede matky a vyšetrenia dieťaťa. Kritizoval záver odvolacieho súdu, že z dôvodu neexistencie emocionálnych vzťahov medzi sťažovateľom a jeho dieťaťom nehrozilo, že by tieto mohli byť narušené. K rozhodnutiu o zákaze styku sťažovateľa so synom ESĽP poznamenal, že sa opieralo o závery znalca z obdobia po niekoľkoročnej izolácii sťažovateľa od dieťaťa, podľa ktorých bol styk problematický a ohrozoval psychický vývoj dieťaťa z dôvodu konfliktného vzťahu medzi rodičmi. Hoci ESĽP pripustil, že mu neprináleží skúmať dôvody, pre ktoré bol styk zakázaný, konštatoval, že tieto dôvody nemôžu ospravedlniť skutočnosť, že štátne orgány v skoršom období neprijali žiadne opatrenia, prostredníctvom ktorých mohol sťažovateľ rozvíjať vzťahy so synom. Právo sťažovateľa na rešpektovanie rodinného života preto nebolo dostatočne chránené a teda došlo k porušeniu článku 8 Dohovoru. 8
9 Drenk proti Českej republike(rozsudok zo 4. septembra 2014) Sťažovateľ okrem iného namietal porušenie článku 8 Dohovoru tým, že súdy nadmerne obmedzili jeho právo na styk so synom, a že súdy ani orgán sociálnoprávnej ochrany detí neprijali dostatočné opatrenia, aby výkon sťažovateľovho práva na styk umožnili. Vzhľadom na konflikty medzi sťažovateľom a matkou dieťaťa v určitých fázach konania vo veci starostlivosti o maloletého súdy pristúpili k asistovanému styku v špecializovanom zariadení. Podľa správ z tohto zariadenia sa sťažovateľ občas správal nevhodne, čo u dieťaťa vzbudzovalo negatívny postoj a na jedno stretnutie sa sťažovateľ dostavil v sprievode novinárov a s televíznym štábom. Dieťa začalo styk postupne odmietať a neskôr sa u neho objavili zdravotné problémy. ESĽP zohľadnil, že sťažovateľovo právo na styk bolo po celý čas počas konania vo veci starostlivosti o maloletého v zásade uznané a upravené predbežnými opatreniami, v posudzovanom prípade teda nešlo o popretie tohto práva. Sťažovateľ najmä namietal, že súdy nevzali do úvahy znalecký posudok a nevypočuli znalca, pričom v rozhodnutí sa od znaleckého posudku odchýlili. Podľa názoru ESĽP vnútroštátne orgány síce jasne nevysvetlili, prečo dotknutý znalecký posudok nevzali do úvahy, avšak uviedli relevantné dôvody na podporu svojho rozhodnutia o úprave styku, medzi ktorými uviedli konfliktné vzťahy medzi rodičmi, sťažovateľovo nevhodné správanie, ako aj to, že dieťa si na kontakt so sťažovateľom odvyklo. 9
10 ESĽP dospel k záveru, že rozhodnutie o styku bolo dostatočne odôvodnené a skutočnosť, že si súdy nevyžiadali revíziu znaleckého posudku, sama o sebe nezakladá porušenie procesnej časti článku 8 a teda nedošlo k porušeniu článku 8 Dohovoru. Sťažovateľ tiež namietal, že štátne orgány nezabezpečili účinný styk s dieťaťom svojou nečinnosťou vo vzťahu k jeho návrhom na výkon rozhodnutia a postoju matky, ktorá podľa neho styku bránila. ESĽP však schválil postup vnútroštátnych orgánov, ktoré nepristúpili k donucovacím opatreniam voči matke a stotožnil sa s ich názorom, že takýto postup by nebol v najlepšom záujme dieťaťa. Sťažovateľovu námietku preto odmietol pre zjavnú nepodloženosť. Adylova a Senese proti Českej republike(rozhodnutie zo 4. októbra 2016) ESĽP odmietol námietku dopadu rozsudku o navrátení dieťaťa do Talianska podľa Haagskeho dohovoru o občianskoprávnych aspektoch medzinárodných únosov detí na rodinný život sťažovateliek v zmysle článku 8 Dohovoru ako zjavne nepodloženú. Sťažovateľky namietali, že návratové konanie nevyhovovalo požiadavkám spravodlivého súdneho konania podľa článku 6 ods. 1 Dohovoru, pretože krajský súd nevzal do úvahy namietané prekážky návratu, a to odlúčenie rodičov dieťaťa, násilné správanie otca a riziko ujmy dieťaťa v prípade návratu do Talianska. ESĽP považoval za vhodné sťažnosť skúmať z pohľadu článku 8 Dohovoru. Konštatoval, že rozsudok o návrate predstavoval zásah do práva na rodinný život sťažovateliek, avšak pripomenul, že je potrebné vziať do úvahy vývoj, ktorý nastal po vydaní rozsudku krajského súdu o návrate dieťaťa do Talianska. 10
11 Poukázal na skutočnosť, že výkon tohto rozsudku nebol nariadený a ani v budúcnosti k výkonu nedôjde, pretože konanie o výkone navrhnuté otcom bolo zastavené, pretože vzhľadom na najlepší záujem dieťaťa o návrate nemožno uvažovať. Sťažovateľka neuviedla, že by na ňu bol vyvíjaný nátlak zo strany vnútroštátnych orgánov, aby zabezpečila návrat dieťaťa. Zo spisu vyplýva, že otec bol v konaní o výkone nečinný. ESĽP tiež poznamenal, že rezidenčný status sťažovateliek v Českej republike nebol neistý a ich pobyt na území Českej republiky bol legálny na základe povolenia na pobyt. Ďalej zobral do úvahy, že taliansky súd, hoci rozhodnutie nebolo právoplatné, rozhodol o zverení dieťaťa do výlučnej starostlivosti v Českej republike. Preto konštatoval, že žiadny aspekt prípadu nevyvoláva dojem, že by sťažovateľky na základe rozsudku krajského súdu o návrate boli vystavené osobitným problémom. Dospel k záveru, že právo na rešpektovanie súkromného a rodinného života sťažovateliek nebolo porušené z dôvodu samotnej existencie rozsudku o návrate a sťažnosť posúdil ako zjavne nepodsloženú. Raw a ďalší proti Francúzsku(rozsudok zo 7. marca 2013) Prvá sťažovateľka je britskou občiankou, ktorá sa rozviedla s otcom svojich dvoch detí A. a D., opustila Francúzsko a usadila sa s deťmi v Spojenom kráľovstve. Okrem nej sú sťažovateľmi jej deti A. a C., pričom otcom C. bol iný muž. Súd vo Francúzsku zveril deti do starostlivosti prvej sťažovateľky. V decembri 2008 trávili deti vianočné prázdniny vo Francúzsku u otca, ktorý sa obrátil na miestnu políciu s tvrdením o týraní detí, ich strachu z návratu do Spojeného kráľovstva, problémoch v škole a hrozbách syna D., že si v prípade návratu ublíži alebo napadne matku. Po vypočutí detí francúzsky súd predbežne zveril deti do starostlivosti otca. Prvá sťažovateľka sa obrátila na britský súd, ktorý rozsudkom konštatoval nezákonnosť zadržania detí otcom a vydal príkaz k ich návratu. 11
12 Prvá sťažovateľka sa následne obrátila na britské úrady so žiadosťou o výkon rozhodnutia podľa nariadenia Brusel II bis a Haagskeho dohovoru o občianskoprávnych aspektoch medzinárodných únosov detí. Po kontaktovaní zo strany britských úradov francúzsky súd nariadil návrat detí do Spojeného kráľovstva a toto rozhodnutie potvrdil aj odvolací súd. Dovolanie podané otcom bolo zamietnuté. Počas mediačnej schôdzky detí s matkou sa starší syn D. pokúsil matku fyzicky napadnúť, mladší syn A. s plačom stretnutie odmietol a obe deti museli byť po pokuse o stretnutie hospitalizované. Následne síce dochádzalo ku komunikácii medzi britskými a francúzskymi orgánmi, nepodnikli sa však žiadne kroky vedúce k návratu detí. Mladší syn A. tajne cez sociálnu sieť kontaktoval matku, ktorá ho tiež tajne vyzdvihla a odviedla do Spojeného kráľovstva. Syn D. naďalej žil s otcom vo Francúzsku, pričom Haagsky dohovor sa už na neho nevzťahoval vzhľadom na to, že dovŕšil vek 16 rokov. Opierajúc sa o článok 8 Dohovoru sťažovatelia namietali, že francúzske orgány nezabezpečili návrat detí A. a D. k matke do Spojeného kráľovstva. ESĽP poukázal na to, že francúzske orgány po začatí konania podľa Haagskeho dohovoru postupovali rýchlo. Za adekvátnu považoval aj opatrnosť orgánov, ktoré čakali na vyriešenie otázky aplikácie článku 13 Haagskeho dohovoru(otázka existencie vážneho nebezpečenstva, že návrat by dieťa vystavil fyzickej alebo duševnej ujme alebo ho inak priviedol do neznesiteľnej situácie). Poukázal na to, že po rozsudku odvolacieho súdu orgány využili rôzne metódy s cieľom presvedčiť otca, aby spolupracoval. ESĽP považoval za pochopiteľné, že po neúspešnom stretnutí detí s matkou, francúzska prokuratúra rozhodla nepristúpiť k nútenému návratu. V ďalšom období orgány neúspešne vyzvali otca na stretnutie a následne už neboli prijaté žiadne kroky na výkon rozsudku. 12
13 ESĽP nespochybňoval rozhodnutie francúzskych orgánov uprednostniť prístup založený na spolupráci a vyjednávaní, preto rozhodnutie prokuratúry nevyužiť nútený výkon rozsudku nebolo kritizované. ESĽP sa však domnieval, že voči otcovi mohli byť prijaté donucovacie opatrenia. V tomto ohľade považoval za nepochopiteľné, prečo francúzske orgány nereagovali na sťažnosť matky, keď bolo zrejmé, že spolupráca a vyjednávania nevedú k návratu. ESĽP si bol vedomý, že jeden z problémov vyplýval z postoja samotných detí, ktoré jasne odmietli vrátiť sa k matke, avšak tento postoj nebol nevyhnutne nemenný. Ďalej ESĽP poznamenal, že hoci názor detí musí byť vzatý do úvahy pri aplikácii Haagskeho dohovoru a nariadenia Brusel II bis, ich námietky nie sú nevyhnutne dostatočné pre zamedzenie ich návratu. ESĽP dospel k záveru, že francúzske orgány neprijali všetky opatrenia, ktoré sa od nich mohli primerane požadovať a piatimi hlasmi proti dvom rozhodol, že došlo k porušeniu článku 8 Dohovoru. 13
14 Prípad T. proti Českej republike (rozsudok zo 14. júla 2014) ESĽP na základe sťažnosti, ktorú podal sťažovateľ T. vo svojom mene a v menej svojej dcéry, dospel jednomyseľne k záveru, že neprijatím dostatočných opatrení na zaistenie rodinných väzieb medzi sťažovateľmi došlo k porušeniu ich práva na rodinný život v zmysle článku 8 Dohovoru. Sťažovateľova dcéra bola po rozvode rodičov zverená do výchovy matky, tá však v roku 2007 zomrela. Sťažovateľ bol od roku 2005 do konca roku 2007 vo výkone trestu odňatia slobody a dieťa bolo po smrti matky umiestené do Klokánku (rodinná alternatíva ústavnej starostlivosti). Sťažovateľ po prepustení z výkonu trestu dcéru pravidelne navštevoval, pričom postoj dcéry k jeho návštevám bol neutrálny. Neodmietala ho. Sťažovateľ neúspešne žiadal o možnosť tráviť s ňou víkendy a prázdniny, ale Klokánek a súd odmietali o veci rozhodnúť. Klokánek tvrdil, že nie je správnym orgánom, a preto nie je oprávnený vydávať rozhodnutia v správnom konaní. Takýto názor zastával aj po tom, ako správny súd vyslovil opačný názor. Okresný súd naopak odkazoval na Klokánek, ktorý mal dieťa zverené do starostlivosti a ktorému podľa súdu prináležalo výhradne rozhodnúť o návštevách dieťaťa u otca. Vypracované znalecké posudky kriticky hodnotili osobnosť otca, pokiaľ ide o jeho výchovné schopnosti, jeho právo na styk s dieťaťom však súdne obmedzené nebolo. Mestský úrad ako orgán sociálnoprávnej ochrany detí zostal vo vzťahu k výzvam otca na pomoc rozvíjania jeho vzťahu k dcére a povolenie návštev pasívny. 14
15 Neskôr, v roku 2011, začala dcéra odmietať otcove návštevy. Miestna príslušnosť bola prenesená na Obvodný súd Praha 7. Ministerstvo práce a sociálnych vecí usporiadalo niekoľko prípadových konferencií za účasti otca a zainteresovaných orgánov v snahe pozitívne napomôcť rozvoju vzťahu medzi dieťaťom a otcom, ktoré však, rovnako ako asistované styky, neviedli k želanému výsledku. V prípade sa začal angažovať aj nový miestne príslušný Úrad mestskej časti Praha 7, ktorý podal v júni 2011 obvodnému súdu návrh na úpravu styku sťažovateľa s dcérou, v ktorom zároveň uviedol, že dieťa žije už 3 a pol roka v Klokánku, čo mu neprospieva (ide o zariadenie pre deti vyžadujúce okamžitú pomoc, ktorého starostlivosť o dieťa by mala byť časovo veľmi obmedzená). Napriek tomu, že vzťah dcéry k otcovi sa stále zhoršoval, sťažovateľ odmietal návštevy obmedziť. Kritizoval postup pracovníkov Klokánka, ktorí mali údajne návštevy negatívne ovplyvňovať. Na návrh orgánu sociálno-právnej ochrany detí, obvodný súd zakázal styk sťažovateľa s dcérou, odvolací súd však toto rozhodnutie zrušil s tým, že prerušenie vzťahov medzi sťažovateľmi by mohlo mať nezvratné dôsledky a je potrebné napraviť zmenu v postoji maloletej k otcovi, ktorá nastala v roku V januári 2012 podal sťažovateľ návrh na súd na komplexné posúdenie prípadu a na úpravu styku sdcérou. V apríli 2012 rozhodol orgán sociálno-právnej ochrany o zverení dieťaťa do pestúnskej starostlivosti. Maloletá sa presťahovala k pestúnom. Spis bol vo februári 2013 postúpený Okresnému súdu v Jihlave. Dcéra otca stále odmietala. Pestúnka tvrdila, že maloletá sa v súvislosti s nátlakom otca na styk sebapoškodzovala. 15
16 Postoj dcéry sa nakoniec natoľko vyhrotil, že Krajský súd v Brne na rozdiel od súdu prvého stupňa dospel k záveru, že styk je treba obmedziť na písomnú formu a vydal predbežné opatrenie. Vzal pritom do úvahy skutočnosť, že otec pripustil, že styk nie je v záujme maloletej. Sťažovateľ sa neskôr sťažoval na ESĽP. Ten konštatoval, že maloletá bola umiestnená do Klokánku krátko po smrti matky a nachádzala sa v značne zraniteľnom postavení. Sťažovateľa vtedy takmer nepoznala. Súdy navyše náležite zhodnotili a zobrali do úvahy aj znalecké posudky. Naliehavosť situácie umiestnenie v Klokánku plne odôvodňovala a k porušeniu článku 8 v tomto smere nedošlo. ESĽP však kritizoval prístup vnútroštátnych orgánov, ktoré nerozhodli o žiadostiach sťažovateľa o dočasnom prepustení dieťaťa z Klokánku, ani o jeho návrhoch na úpravu styku s maloletou a podľa ESĽP nedošlo ku komplexnému posúdeniu situácie. Zatiaľ čo bol sťažovateľ prakticky pozbavený možnosti sa s dcérou stretávať za podmienok, ktoré by umožnili pozitívny rozvoj ich vzťahov, tieto obmedzenia neboli nikdy predmetom súdnej kontroly. Prvé rozhodnutie o obmedzení styku bolo vydané až v júni 2013, a to formou predbežného opatrenia. Pomalý priebeh malo aj rozhodovanie o zverení do pestúnskej starostlivosti. Je teda zrejmé, že súdy konali vo veci najmä po roku 2011, keď sa odmietavé reakcie dieťaťa vystupňovali, avšak nevynaložili nevyhnutnú starostlivosť v období, keď sa chcela ešte s otcom stretávať. Preto ESĽP dospel k záveru, že nedostatočná súdna kontrola nad Klokánkom a skutočnosť, že sa súdy zdráhali vydať konečné rozhodnutie o úprave práv sťažovateľa na styk s dcérou, prispeli vo vážnej miere k strate akejkoľvek možnosti zlúčenia rodiny v predmetnom prípade. ESĽP preto konštatoval porušenie článku 8 Dohovoru. 16
17 Kacper Nowakovski proti Poľsku (rozsudok z 10. januára 2017) ESĽP jednomyseľne rozhodol, že vnútroštátne orgány v danom prípade neprijali všetky opatrenia, ktoré od nich bolo možné požadovať, pre uľahčenie styku medzi sťažovateľom a jeho synom a neochránili tak právo sťažovateľa na rešpektovanie jeho rodinného života v zmysle článku 8 Dohovoru. Sťažovateľ je hluchonemý. Po rozvode s manželkou bolo ich dieťa, takisto so sluchovým postihnutím, zverené do starostlivosti matky a bol stanovený styk sťažovateľa s dieťaťom v rozsahu niekoľko hodín denne, avšak sťažovateľ to kvôli svojím zdravotným problémom plne nevyužíval. Neskôr podal sťažovateľ návrh na rozšírenie styku s dieťaťom za účelom posilnenia väzieb so synom, no matka kontaktu bránila a podľa znalcov bolo dieťa fixované na matku a konflikty medzi rodičmi bránili vzájomnej spolupráci. Okresný súd jeho návrh v auguste 2012 zamietol s tým, že rozšírenie styku nie je v najlepšom záujme dieťaťa. Uznal právo sťažovateľa na styk, no nariadil pri tom prítomnosť matky, keďže sťažovateľ používa iba znakový jazyk, dieťa komunikuje iba ústne a matka komunikuje oboma spôsobmi. Okresný súd nepovažoval za nutné nariadiť rodičom povinnosť podstúpiť rodinnú terapiu, ktorá by im pomohla vzájomne sa akceptovať, pretože matka už navštevovala podpornú skupinu pre rodičov pri materskej škole a otec prehlásil, že tak urobí tiež. Sťažovateľ sa proti rozhodnutiu odvolal. Krajský súd rozsudok potvrdil s tým, že prioritu majú záujmy dieťaťa a zdôraznil, že prítomnosť matky pri styku je nutná, aby zabezpečila pocit bezpečia dieťaťa, súčasne jej prítomnosť rieši problémy s komunikáciou medzi sťažovateľom a dieťaťom. Samostatný návrh sťažovateľa, aby bola matke nariadená povinnosť podstúpiť rodinnú terapiu, bol okresným súdom, ako aj krajským súdom zamietnutý. Tento uviedol, že komunikačná bariéra predstavuje objektívnu prekážku vzťahov medzi sťažovateľom a jeho synom a jej zohľadnenie nemožno považovať za formu diskriminácie sťažovateľa. 17
18 Sťažovateľ sa sťažoval aj na ESĽP a s poukazom na článok 8 Dohovoru namietal, že zamietnutím jeho žiadosti na rozšírenie styku so synom došlo k porušeniu jeho práva na rešpektovanie rodinného života. Súdy mu navyše neponúkli žiadnu pomoc na uľahčenie styku so synom. ESĽP uviedol, že byť spolu znamená pre rodičov a deti jeden zo základných prvkov rodinného života a to aj napriek rozkolom vo vzťahu medzi rodičmi. ESĽP uznal, že vnútroštátne orgány disponujú mierou voľnej úvahy pri posudzovaní záležitostí týkajúcich sa starostlivosti o deti. No taktiež konštatoval, že v prípadoch týkajúcich sa styku rodiča a dieťaťa má rodič právo na prijatie opatrenia za účelom stretnutia sa s dieťaťom a je daná povinnosť orgánov toto stretnutie uľahčiť. ESĽP pripomenul, že v súčasnosti existuje široká zhoda, že vo všetkých rozhodnutiach týkajúcich sa detí, musí byť prvoradý ich najlepší záujem. ESĽP ďalej s odkazom na článok 9 odseku 3 Dohovoru o právach dieťaťa uviedol, že je v zásade v najlepšom záujme dieťaťa udržiavať kontakt s oboma rodičmi, s výnimkou zákonných obmedzení v určitých prípadoch. ESĽP konštatoval, že vnútroštátne orgány nespochybnili právo sťažovateľa na stretávanie sa so synom, no taktiež mu nezabezpečili, aby toto právo mohol účinne vykonávať. Čo sa týka zdravotného postihnutia sťažovateľa, ESĽP sa stotožnil s názorom vnútroštátnych orgánov, že bez ohľadu na svoje postihnutie, má sťažovateľ právo na styk so synom a problém v komunikácii by mal byť zohľadnený pri úprave styku. ESĽP posudzoval dve otázky: vážny spor medzi rodičmi a postihnutie sťažovateľa. Pokiaľ ide o prvú otázku ESĽP poznamenal, že spor medzi rodičmi bráni ich spolupráci ohľadom dieťaťa a odporučili pomoc odborníka. Okresný súd však ich návrh neakceptoval s tým, že matka navštevuje rodičovskú podpornú skupinu a otec sa k nej pripojí. Nepovažoval za nutné uložiť rodičom povinnosť postúpiť rodinnú terapiu. ESĽP uviedol, že zákon o rodine obsahuje rad nástrojov, ktoré môžu pomôcť zmierniť rozpory medzi rodičmi a uľahčiť rodičovi, ktorý nemá dieťa v starostlivosti, styk s dieťaťom. Ďalej si všimol, že vnútroštátne predpisy neupravujú mediáciu v rodinnoprávnych sporoch, pričom táto by bola žiaducim prostriedkom podpory spolupráce medzi všetkými stranami prípadu. ESĽP v tomto ohľade odkázal na odporúčanie Výboru ministrov RE č. R (98)1 o rodinnej mediácii pričom uviedol, že táto je účinným nástrojom pre realizáciu práv chránených článkom 8 Dohovoru. Podľa ESĽP vnútroštátne súdy riadne nepreskúmali možnosť uchýliť sa k existujúcim právnym nástrojom, ktoré mohli uľahčiť rozšírenie styku medzi sťažovateľom a jeho synom. 18
19 Pokiaľ ide o sťažovateľovo postihnutie a komunikačnú bariéru, mali vnútroštátne orgány podľa názoru ESĽP prijať ďalšie konkrétne opatrenia, ktoré by zohľadnili špecifiká prípadu a zdravotné postihnutie sťažovateľa. ESĽP odkázal na článok 23 odsek 2 Dohovoru o právach osôb so zdravotným postihnutím, ktorý stanovuje, že štát má poskytnúť osobám so zdravotným postihnutím pri plnení ich rodičovských práv a povinností podporu. Vnútroštátne orgány však vôbec nezískali znalecké posudky od odborníkov na sluchové postihnutie. Ustanovení znalci zdôraznili svoju obmedzenú odbornú spôsobilosť a nezaoberali sa možnými prostriedkami na prekonanie bariér vyplývajúcich zo sluchového postihnutia sťažovateľa. Sústredili sa na existenciu prekážok namiesto foriem ich prekonania. Povinnosť vnútroštátnych súdov v takýchto prípadoch je vysporiadať sa s otázkou, aké kroky môžu byť prijaté na odstránenie existujúcich prekážok a uľahčeniu styku. V predmetnom prípade sa súdy nezaoberali prostriedkami, ktoré by sťažovateľovi napomohli v prekonaní bariér vyplývajúcich z jeho postihnutia. ESĽP teda dospel k názoru, že vnútroštátne súdy neuskutočnili všetky kroky, ktoré od nich bolo možné očakávať, aby uľahčili styk sťažovateľa so synom, čím došlo k porušeniu článku 8 Dohovoru. ESĽP taktiež vyslovil, že nie je potrebné ďalej samostatne preskúmavať sťažnosť z pohľadu článku 14 Dohovoru v spojení s článkom 8 Dohovoru. Nález Ústavného súdu Českej republiky sp. zn. II ÚS. 3489/15: II. senát Ústavného súdu Českej republiky vyhovel ústavnej sťažnosti sťažovateľky a zrušil uznesenie Krajského súdu v Prahe, ktorým jej bola uložená pokuta vo výške Kč za neuskutočnené styky otca s i deťmi z dôvodu, že tým bolo zasiahnuté do jej práva na ochranu rodinného života zaručeného článkom 10 ods. 2 Listiny základných práv a slobôd a článkom 8 Dohovoru o ochrane ľudských práv a základných slobôd. 19
20 Nález Ústavného súdu Českej republiky sp. zn. II ÚS. 3489/15: 1. Účel pokuty uloženej podľa ustanovenia 502 zákona č. 292/2013 Zb., o osobitných konaniach súdnych, nespočíva v sankcionovaní povinného rodiča za dobrovoľné nesplnenie povinnosti, ale ako prostriedok donútenia povinného, aby rešpektoval právne pomery založené vykonávaným titulom. Uložením pokuty je totiž sledovaná predovšetkým ochrana záujmu jedného z účastníkov konania na rešpektovanie právnych pomerov založených vykonateľným rozhodnutím súdu a má tak zásadne charakter prostriedku smerujúceho k ochrane práva na nerušený rodinný život(čl. 10 ods. 2 Listiny, čl. 8 Dohovoru). Nález Ústavného súdu Českej republiky sp. zn. II ÚS. 3489/15: 2. Pokiaľ však zo zistených okolností vyplýva, že povinný rodič nemôže plniť povinnosť stanovenú súdom z dôvodu negatívneho postoja samotných maloletých detí, pričom nebolo preukázané, že by príčinou ich negatívneho postoja bolo správanie či úmyselné ovplyvňovanie zo strany tohto rodiča, nie je možné považovať podmienky pre uloženie pokuty za naplnené. Uloženie tejto pokuty totiž nesmie viesť k presadeniu násilnej zmeny prejavov vôle (priania) maloletých detí pokiaľ ide o styk s ich otcom, a to za situácie, kedy k zmene nedošlo ani napriek adekvátneho výchovného pôsobenia zo strany matky, orgánu sociálno-právnej ochrany detí, špecializovaného pracoviska pre asistovaný styk rodičov s deťmi či priamo krajským súdom prostredníctvom pohovoru s obidvoma i. 20
21 Pozitívne záväzky štátu domáce násilie a sexuálne zneužívanie Povinnosť chrániť právo na život (hmotnoprávny aspekt): Prvá veta článku 2 ods. 1 Dohovoru ukladá štátu nielen zdržať sa úmyselného a nezákonného pozbavenia života, ale tiež uskutočniť primerané kroky za účelom ochrany života osôb podliehajúcich jeho právomoci(pozri rozsudok L.C.B. proti Spojenému kráľovstvu z 9. júna 1998, ods. 36) Povinnosť viesť účinné oficiálne vyšetrovanie násilnej smrti (procesnoprávny aspekt): Článok 2 Dohovoru ďalej vyžaduje, aby sa uskutočnilo účinné oficiálne vyšetrovanie, ak boli jednotlivci násilne usmrtení. Príklady porušení pozitívnych záväzkov štátu vyplývajúcich z práva na život: Kontrová proti Slovenskej republike(rozsudok z 31. mája 2007) Branko Tomašić a ďalší proti Chorvátsku(rozsudok z 15. januára 2009) A. proti Chorvátsku(rozsudok z 14. októbra 2010) Pozitívne záväzky štátu domáce násilie a sexuálne zneužívanie V rozsudku Kontrová proti Slovenskej republike (rozsudok z 31. mája 2007) si ESĽP všimol, že v prípade sťažovateľky polícia nezabezpečila splnenie povinností vyplývajúcich z príslušných ustanovení Trestného poriadku a služobných predpisov, ako napr. prijatie a riadne zaznamenanie sťažovateľkinho trestného oznámenia, začatie vyšetrovania trestnej veci a neodkladné začatie trestného konania proti sťažovateľkinmu manželovi, vykonanie riadneho záznamu tiesňového volania, upovedomenie nasledujúcej služby o situácii, a tiež prijatie opatrení v súvislosti s oznámením, že sťažovateľkin manžel má strelnú zbraň a vyhráža sa s ňou. ESĽP mal za preukázané, že priamym následkom týchto pochybení bolo usmrtenie sťažovateľkiných detí jej manželom. Uvedené však de facto skonštatoval už najvyšší súd pri zrušení rozhodnutia krajského súdu z 21. januára 2004 a rozsudku okresného súdu z 20. októbra Okresný súd obvinených policajtov spod obžaloby oslobodil. Mal za to, že trestný čin marenia úlohy verejného činiteľa predpokladá zmarenie úlohy úplne alebo aspoň na určitý čas. Nepostačuje iba zdržiavanie splnenia úlohy. Dospel k záveru, že v posudzovanom prípade konanie policajtov neprerástlo do takéhoto zmarenia ich úlohy a ich konanie nemalo priamy vzťah k tragédii. Krajský súd zamietol odvolanie proti tomuto rozsudku. Najvyšší súd vo veci rozhodoval na základe sťažnosti pre porušenie zákona podanej generálnym prokurátorom. Mal za to, že oba súdy vyhodnotili dôkazy nelogicky, nevzali do úvahy všetky relevantné skutočnosti a dospeli k nesprávnym záverom. 21
22 Pozitívne záväzky štátu domáce násilie a sexuálne zneužívanie Najvyšší súd bol toho názoru, že je zrejmé, že obvinení policajti zanedbali plnenie svojich úloh. Uviedol, že medzi ich protiprávnym konaním a fatálnym následkom bola priama príčinná súvislosť. Najvyššísúdvrátilvecokresnémusúduna opätovnéprerokovanieapoukázalna to,žepodľa 270 ods. 4 TP je tento súd viazaný jeho vyššie uvedeným právnym názorom. Následne okresný súd uznal policajtov B., P. Š. a M. Š. za vinných v zmysle obžaloby a odsúdil ich na tresty odňatia slobody v trvaní šiestich, štyroch a štyroch mesiacov. ESĽP tiež skonštatoval, že sťažovateľka nemala k dispozícii účinný prostriedok nápravy, prostredníctvom ktorého by sa mohla domôcť na vnútroštátnej úrovni náhrady za utrpenú nemajetkovú ujmu, ktorá jej vznikla v súvislosti s usmrtením jej detí, k čomu došlo v dôsledku opomenutia štátu splniť si povinnosti obsiahnuté v pozitívnom záväzku vyplývajúcom z článku 2 Dohovoru. Bližšie k možnosti poškodených domôcť sa nemajetkovej ujmy pozri Pirošíková M.: Práva osoby poškodenej trestným činom z hľadiska aktuálnej judikatúry Európskeho súdu pre ľudské práva, Zo súdnej praxe, 4/3013, s Pozitívne záväzky štátu domáce násilie a sexuálne zneužívanie V prípade Branko Tomašić a ďalší proti Chorvátsku (rozsudok z 15. januára 2009) boli sťažovateľmi príbuzní bábätka a jeho matky, ktorých zabil ich manžel/otec a potom zabil sám seba. Tento skutok sa stal mesiac po tom, ako bol prepustený z väzenia, kde vykonal trest za vyhrážanie sa smrťou svojej manželke. Pôvodne mu bolo nariadené povinné psychiatrické liečenie, ktoré mal absolvovať počas pobytu vo väzení, ako aj po skončení trestu odňatia slobody ak to bude potrebné, avšak odvolací súd nariadil, aby liečenie bolo po jeho prepustení ukončené. Sťažovatelia namietali, že chorvátsky štát nevykonal primerané opatrenia na ochranu dieťaťa a jeho matky a nevykonal účinné vyšetrovanie prípadnej zodpovednosti štátu za smrť matky aj dieťaťa. ESĽP skonštatoval porušenie článku 2 Dohovoru z toho dôvodu, že chorvátske orgány nevykonali potrebné kroky k tomu, aby zabránili smrti dieťaťa a jeho matky. Konkrétne uviedol, že zistenia vnútroštátnych súdov a závery psychiatrického vyšetrenia nepochybne preukazovali, že orgány si boli vedomé skutočnosti, že hrozby voči matke a dieťaťu boli závažné, a že mali byť vykonané všetky opatrenia na ich ochranu. ESĽP si ďalej všimol niekoľko pochybení pri konaní vnútroštátnych orgánov: aj keď psychiatrický posudok, vypracovaný na účely trestného konania, zdôraznil potrebu pokračovania v psychiatrickom liečení, chorvátska vláda nepreukázala, že toto liečenie bolo v skutočnosti náležite vykonané; z predložených dokumentov vyplývalo, že liečenie manžela vo väzení pozostávalo z niekoľkých sedení so zamestnancami väznice, z ktorých ani jeden nebol psychiatrom; ani relevantné nariadenia, ani rozsudok súdu podrobnejšie neuvádzali, ako má byť liečenie vykonané; a nakoniec, manžel pred jeho prepustením z väzenia nebol vyšetrený za účelom zistenia, aké predstavuje riziko pre dieťa a jeho matku. ESĽP preto vyvodil záver, že vnútroštátne orgány nevykonali opatrenia potrebné na ochranu ich životov. 22
23 Pozitívne záväzky štátu domáce násilie a sexuálne zneužívanie V prípade A. proti Chorvátsku (rozsudok z 14. októbra 2010) bývalý manžel sťažovateľky, ktorý trpel posttraumatickou stresovou poruchou a paranojou, ju údajne vystavoval opakovanému fyzickému násiliu, ktoré jej spôsobilo ujmu na zdraví a niekoľko rokov sa jej vyhrážal smrťou. Taktiež ju pravidelne zneužíval pred ich maloletou dcérou. Potom, čo sa pred ním začala skrývať, sťažovateľka podala návrh na súd na vydanie zákazu jej bývalému manželovi prenasledovať ju alebo ju obťažovať. Návrh bol zamietnutý z dôvodu, že sťažovateľka nepreukázala bezprostredné ohrozenie jej života. ESĽP konštatoval, že došlo k porušeniu článku 8 (právo na rešpektovanie súkromného a rodinného života) Dohovoru spočívajúce v tom, že chorvátske orgány neprijali množstvo opatrení nariadených súdmi na ochranu sťažovateľky alebo s cieľom riešenia psychiatrických problémov jej bývalého manžela, ktoré boli pravdepodobne pôvodcom jeho násilného správania. Okrem toho nebolo zrejmé, či bývalý manžel podstúpil nejaké psychiatrické liečenie. ESĽP ďalej vyhlásil sťažnosť sťažovateľky podľa článku 14 (zákaz diskriminácie) Dohovoru za neprijateľnú najmä z dôvodu, že nepredložila dostatočné dôkazy, ako sú správy alebo štatistiky, na preukázanie toho, že opatrenia alebo postupy prijaté Chorvátskom proti domácemu násiliu alebo účinky takýchto opatrení alebo postupov, boli diskriminačné. Pozitívne záväzky štátu domáce násilie a sexuálne zneužívanie Štát je povinný účinne vyšetriť prípady zlého zaobchádzania zo strany súkromných osôb (pozri napr. rozsudok Šečic proti Chorvátsku z 31. mája 2007). Domáce násilie a sexuálne zneužívanie predstavujú závažné porušenie ľudských práv, na ktoré musí štát zodpovedajúcim spôsobom reagovať(pozri napr. rozsudok Opuz proti Turecku z 9. júna 2009). Z článku 3 Dohovoru ESĽP vyvodil povinnosť štátov zabezpečiť, aby jednotlivci podliehajúci ich právomoci neboli vystavení zlému zaobchádzaniu alebo trestom vrátane zlého zaobchádzania zo strany ostatných jednotlivcov - t.j. štát povinný zabezpečiť inter alia ochranu dieťaťa pred zneužitím. K porušeniu Dohovoru preto dochádza ak sociálni pracovníci alebo štátne orgány vedeli alebo mali vedieť o tom, že obeť bola vo vážnom ohrození a neurobili potrebné kroky, aby predišli porušeniu práv (pozri napríklad A. proti Spojenému Kráľovstvu, rozsudok z 23. septembra 1998). 23
24 Pozitívne záväzky štátu domáce násilie a sexuálne zneužívanie V prípade Bevacqua a S. proti Bulharsku(rozsudok z 12. júna 2008) prvá sťažovateľka, ktorá tvrdila, že bola pravidelne bitá svojím manželom, ho opustila a podala žiadosť o rozvod, pričom zobrala so sebou aj svojho trojročného syna (druhý sťažovateľ). Akokoľvek, jej manžel ju bil naďalej. Strávila štyri dni v centre pre týrané ženy so svojím synom,avšakbolojejpovedané,žemôžebyťstíhanázaúnosdieťaťaamôžeto viesť k rozhodnutiu súdu o striedavej starostlivosti. Podanie trestného oznámenia vyprovokovalo ďalšie násilie. Jej žiadosť o vydanie predbežného opatrenia týkajúceho sa zverenia syna do jej starostlivosti nebola posúdená prioritne a syn jej bol zverený až keď boli rozvedení o viac ako rok neskôr. Nasledujúci rok bola zbitá svojím bývalým manželom a jej žiadosti o jeho trestné stíhanie boli odmietnuté z toho dôvodu, že ide o súkromnú vec ktorá vyžadovala súkromné trestné stíhanie. ESĽP konštatoval porušenie článku 8 Dohovoru (právo na rešpektovanie súkromného a rodinného života), berúc pri tom do úvahy účinok zlyhania súdov pri vydávaní predbežného opatrenia, ktoré sa sťažovateľky a jej syna dotklo veľmi negatívne, a zároveň nevykonanie dostatočných opatrení vnútroštátnymi orgánmi, ktorými by reagovali na správanie bývalého manžela prvej sťažovateľky. Podľa názoru ESĽP, toto nekonanie v prípade sťažovateľov predstavovalo porušenie pozitívneho záväzku štátu podľa článku 8 Dohovoru. ESĽP najmä zdôraznil, že posúdenie záležitosti ako súkromnej veci bolo nezlučiteľné so záväzkom štátnych orgánov ochrániť rodinný život sťažovateľov. Pozitívne záväzky štátu domáce násilie a sexuálne zneužívanie V prípade Eremia a ďalší proti Moldavsku (rozsudok z 28. mája 2013) sa prvá sťažovateľka a jej dve dcéry sťažovali na to, že moldavské orgány ich neochránili pred násilným a zneužívajúcim správaním ich manžela a otca, ktorý bol policajtom. ESĽP skonštatoval, že bol porušený článok 3 Dohovoru vo vzťahu k prvej sťažovateľke v tom, že napriek tomu, že vnútroštátne orgány vedeli o zneužívaní, nevykonali účinné opatrenia voči jej manželovi a neochránili ju pred ďalším domácim násilím. Ďalej konštatoval porušenie článku 8 Dohovoru vo vzťahu k jej dcéram, pričom zobral do úvahy skutočnosť, že napriek negatívnemu psychologickému účinku ich svedectva každodenného násilia voči ich matke, neboli vykonané žiadne, alebo iba minimálne opatrenia na to, aby sa takéto správanie neopakovalo. Nakoniec, ESĽP konštatoval aj porušenie článku 14 Dohovoru v spojení s článkom 3 Dohovoru vo vzťahu k prvej sťažovateľke, zistiac, že konanie vnútroštátnych orgánov nebolo iba obyčajným zlyhaním pri prešetrovaní násilia voči nej, ale tým, že bolo opakovane prehliadané odrážalo diskriminačný prístup voči prvej sťažovateľke ako žene. V tomto ohľade ESĽP uviedol, že závery osobitného spravodajcu OSN týkajúce sa násilia na ženách ako aj dôvodov a následkov tohto násilia, iba podporili dojem, že moldavské orgány plne nedocenili závažnosť a rozsah problému domáceho násilia v Moldavsku a jeho diskriminačný účinok na ženy. 24
25 Pozitívne záväzky štátu domáce násilie a sexuálne zneužívanie V prípade E. S. a iní proti Slovensku(rozsudok z 15. septembra 2009) sťažovateľka opustila svojho manžela v roku 2001 a podala naňho trestné oznámenie, že ju a jej deti (narodené v rokoch 1986, 1988 a 1989) týral a jednu z ich dcér sexuálne zneužíval. O dva roky neskôr bol odsúdený za násilie a sexuálne zneužívanie. Jej žiadosť, aby bolo manželovi nariadené opustiť domácnosť bola zamietnutá; súd však konštatoval, že nemá právomoc obmedziť jej manželovi prístup k majetku (mohla iba skončiť nájom po rozvode). Sťažovateľka a jej deti boli z tohto dôvodu nútené odsťahovať sa od svojich priateľov a rodiny a dve z detí museli zmeniť školu. ESĽP konštatoval, že Slovensko neposkytlo sťažovateľke a jej deťom okamžitú požadovanú ochranu proti násiliu jej manžela v rozpore s článkom 3 (zákaz neľudského alebo ponižujúceho zaobchádzania) a článkom 8 (právo na súkromný a rodinný život) Dohovoru. Pozitívne záväzky štátu vyplývajúce z článku 2, 3 a 8 Dohovoru - príklady Ďalšie príklady môžete nájsť v slovenskom preklade na: heets/slovak&c=# Domáce násilie Ochrana detí a mladistvých 25
26 Pozitívne záväzky štátu vyplývajúce z článku 2, 3 a 8 Dohovoru Ochrana dieťaťa nariadením neodkladného opatrenia v občianskoprávnom konaní - pokiaľ je údajným páchateľom jeden z rodičov potom zabezpečeniu náležitého vyšetrenia udalostí má byť nápomocný aj občianskoprávny súd, ktorý vydaním neodkladného opatrenia dočasne zamedzí stretávaniu sa s týmto rodičom. Zamedzí sa tým nielen ďalšiemu sexuálnemu zneužívaniu, telesnému, či emočnému týraniu v rôznych podobách po podaní trestného oznámenia, ale aj manipulácii dieťaťa páchateľom, v takom smere, aby boli zážitky zneužívania v pamäti dieťaťa významovo pozmenené, spochybnené a páchateľ vyvinený. Ochrana slobody prejavu osôb oznamujúcich trestné činy zneužívania dieťaťa -,,upozornenie na zneužívanie dieťaťa, ktoré bolo bona fide, by nemalo byť kvalifikované ako trestný čin (rozsudok Juppala proti Fínsku z 2. decembra 2008) Nízka miera výskytu krivých obvinení v prípade trestných činov sexuálneho zneužívania - v kruhoch odborníkov na predmetnú problematiku prevláda konsenzus, že miera výskytu krivých obvinení je pod hranicou 10 percent. (Bližšie pozri: KARKOŠKOVÁ, S Problematika podozrení/obvinení zo sexuálneho zneužívania detí v kontexte rozhodovania o úprave styku rodičov a maloletých detí. Justičná revue, 66(8-9), s ; KARKOŠKOVÁ, S., MIKULÁŠKOVÁ, G Rámce a roviny krivých obvinení zo sexuálneho zneužívania detí. Časopis pro právní vědu a praxi 26(3), s Dostupné z: ). Limity znaleckého dokazovania spôsob formulácie otázok môže byť zavádzajúci(napr. otázka či dieťa trpí symptómami traumy? implikuje, že podľa symptómov je možné jednoznačne rozlíšiť, ktorým deťom bolo ublížené. V tejto súvislosti však platí, že precenenie prítomnosti alebo absencie určitého správania či symptómu môže vyústiť k mylne pozitívnym (false positive) alebo mylne negatívnym (false negative) záverom ohľadne toho, či dieťa bolo/nebolo vystavené násiliu). Odmietanie jedného z rodičov dieťaťom Syndróm zavrhnutého rodiča (angl. Parental Alienation Syndrome) ďalej len,,szr Termín vytvoril americký psychiater Richard A. Gardner ( ) na začiatku 80. rokov 20. storočia. Definoval ho ako poruchu, ktorá sa prejavuje tým, že dieťa sústavne a neodôvodnene zľahčuje a uráža jedného z rodičov. Príčinou má byť kombinácia faktorov, najmä indoktrinácia zo strany druhého rodiča (takmer výhradne ako súčasť sporu o zverenie dieťaťa do starostlivosti po rozvode rodičov) a vlastné pokusy dieťaťa ohovárať jedného z rodičov. V krajine pôvodu (USA) označený za vedecky nepreukázaný a nespĺňajúci kritériá dôkazu pred súdom s tým, že jeho zohľadnenie môže mať za následok nesprávne rozhodnutia vo veciach týkajúcich sa maloletých. 26
27 Odmietnutie SZR v odborných kruhoch v zahraničí Národné centrum pre stíhanie trestných činov zneužívania detí (NCPCA) program Amerického výskumného inštitútu prokurátorov(american Prosecutors Research Institute): SZR je nepreukázaná teória, ktorá môže ohroziť integritu trestného súdneho systému a bezpečnosť zneužívaných detí. V skratke, SZR je neotestovaná teória, ktorá keby bola ponechaná bez námietok a bez protestu, môže mať ďalekosiahle následky na deti, ktoré sa dožadujú ochrany a právnej obhajoby na súdoch. Prokurátori a ďalší profesionáli pracujúci so zneužívaním detí by mali vzdelávať nielen seba, ale aj svojich kolegov a klientov o strete so syndrómom zavrhnutého rodiča v právnej realite. Odmietnutie SZR v odborných kruhoch v zahraničí Národná rada sudcov rodinných súdov a súdov pre maloletých (NCJFCJ) Podľa relevantných dôkazných štandardov, súdy by nemali uznať dôkaz týkajúci sa SZR. V prípade Kumho Tire proti Carmichael, 526 U.S. 137 (1999), najvyšší súd rozhodol, že dokonca aj výpoveď znalca založená na spoločenských vedách musí požívať štandard zakotvený v prípade Daubert. Prípad Daubert, v ktorom súd znovu preskúmaval štandard, ktorý už predtým sformuloval v prípade Frey, vyžaduje aplikáciu testu viacerých faktorov, vrátane preskúmania rovnocennými partnermi, publikáciu, testovateľnosť, stupeň omylnosti a všeobecné uznanie. SZR týmto testom neprešiel. Akýkoľvek dôkaz, že účastník konania o zverenie dieťaťa trpí syndrómom zavrhnutého rodiča, by mal byť preto vyhlásený za neprípustný a vylúčený z vyhodnocovacej správy na základe štandardu, stanoveného v prípade Daubert a predtým v prípade Frye. Zdiskreditovaná diagnóza SZR (alebo tvrdenia o SZR), okrem vedeckej neplatnosti, nevhodne vyžaduje od súdu, aby rozhodol, že správanie dieťaťa a jeho postoj k rodičovi, ktorý o sebe tvrdí, že je odcudzený (zavrhnutý), nie je v skutočnosti opodstatnené. Taktiež odvádza pozornosť od správania zneužívajúceho rodiča, ktorým mohol tento rodič priamo ovplyvniť reakciu dieťaťa násilným, neúctivým, strápňujúcim, ponižujúcim alebo diskreditujúcim správaním voči dieťaťu alebo druhému rodičovi. Úlohou súdu je rozlíšiť medzi situáciami, v ktorých je dieťa kritické voči jednému z rodičov, pretože bolo nevhodne manipulované tým druhým (postarať sa o to, aby sa nespoľahol výlučne na nepatrné indikácie), a situáciami, v ktorých má dieťa svoje vlastné legitímne dôvody pre kritiku alebo strach z rodiča, čo je najmä v prípadoch ak je rodič páchateľom domáceho násilia. Tieto dôvody sa nestanú menej legitímne iba preto, že zneužívaný rodič ich zdieľa a obraňuje dieťa tým, že hovorí o svojich obavách. 27

References: súd 
 súd 
 súd 
 súd 
 súd 
 súd 
 súd 
 súd 
 Súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 čl. 8
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd